নিজস্ব প্রতিবেদন: রাম নবমী উদযাপনে কোমর বাঁধছে তৃণমূল-বিজেপি দুই শিবিরই। শনিবারই মাঠে নেমে পড়েছেন রাজ্যের মন্ত্রী ফিরহাদ হাকিম। খিদিরপুরে ভূকৈলাস মাঠে রাম নবমীর অনুষ্ঠানে হাজির হন তিনি। সেখানে ফিরহাদ হাকিম বলেন, ''রামনবমী কারও একার উত্সব হতে পারে না। বিজেপি এখন ধর্ম বেচে খাচ্ছে।'' ফিরহাদ হাকিম আরও বলেন, ''বাংলার মানুষ স্বামী বিবেকানন্দ, রামকৃষ্ণ ও শ্রীচৈতন্যকে চেনেন। ধর্মের নামে রাজনীতি করছে বিজেপি। এর প্রতিবাদ করবেন মানুষ।'' অস্ত্র মিছিল নিয়ে ফিরহাদ হাকিম বলেন, ''আইন আইনের পথেই চলবে। ধর্মীয় আচরণ ও গায়ের জোরের ফারাক আছে। আমরা বিরোধী দলে থাকাকালীন প্রশাসনের অনুমতি নিয়েই মিটিং-মিছিল করেছি।'' রাজ্য বিজেপির সভাপতিকে বর্বর বলে খোঁচাও দিয়েছেন ফিরহাদ হাকিম। রবিবার সল্টলেকের দুটি জায়গায় রাম পুজোয় অংশ নেবেন সুজিত বোস। বিকেলে শোভাযাত্রায় থাকবেন। বাগবাজারে শোভাযাত্রায় অংশ নেবেন সঞ্জয় বক্সি ও সমর বক্সি। কাঁকুরগাছিতে পুজোয় যাবেন রাজ্যে মন্ত্রী সাধন পান্ডে।